Pidä huolta itsestäsi ja läheisistäsi helteellä – älä odota janoa

Etelä-Karjalan hyvinvointialue muistuttaa huolehtimaan helteisellä ajanjaksolla auringolta suojautumisesta, asuintilojen viilentämisestä mahdollisuuksien mukaan ja nesteiden riittävästä nauttimisesta. Varsinkin nesteytys on tärkeää, sillä ikääntyessä janon tunne usein heikkenee, vaikka nesteen tarve säilyy ennallaan.

Vettä ja sokeroimattomia juomia on tärkeä nauttia riittävästi päivän aikana. Kivennäisvesissä on hiukan suolaa, joka voi auttaa suolatasapainon ylläpitämisessä, jos hikoilee paljon. Alkoholi, kahvi, energiajuomat ja limsat eivät sovi kuumuuteen yhtä hyvin kuin vesi, kivennäisvesi tai tee. Päivän mittaan kannattaa syödä mieluummin useampia pieniä ruoka-annoksia kuin muutamia suuria annoksia.

Pikaohjeet helteelle

Juo riittävästi – vähintään pari litraa vuorokauden aikana. Älä odota janon tunnetta, se on myöhäinen merkki veden tarpeesta.

Muista syödä – vaikka kevyemminkin.

Pysy pois paahteesta. Käytä auringossa päähinettä ja suojaa iho palamiselta.

Viilennä asumistilat pitämällä verhot kiinni päivällä ja tuulettamalla ilta- ja yöaikaan.

Huolehdi läheisistäsi.

Vältä alkoholia.

Vältä kuumia paikkoja ja suoraa auringonpaistetta.

Viilennä kehoa.

Tunnista lämpösairauksien oireet ja toimi ohjeiden mukaisesti.

Muistisairaat ja nesteenpoistolääkkeitä käyttävät erityisriskissä

Kuumalla säällä riittävästä omasta ja läheisten juomisesta tulee huolehtia erityisen tarkkaan, jotta välttyy elimistön kuivumiselta ja lämpöuupumukselta. Muistisairaat saattavat unohtaa juoda tai eivät tunnista huonon olon merkkejä. Samoin nesteenpoistolääkkeet voivat yhdessä helteen kanssa johtaa kuivumiseen ja jopa sekavuuteen tai kaatumisiin.

Kuivumisen varoitusmerkkejä ovat

väsymys ja voimattomuus

sekavuus, erityisesti muistisairailla

yleiskunnon heikentyminen.

Riittävä nesteen saanti voi ehkäistä päivystysreissuja

Päivystykset ruuhkautuvat kuumina päivinä. Iso osa suonensisäiseen nesteytykseen joutuneista olisi voinut vaikuttaa tilanteeseensa juomalla riittävästi vettä. Omasta ja läheisten nesteytyksestä huolehtiminen on siis helteellä suuri terveysteko.

Helteen terveyshaitoista löytyy tietoa Terveyden ja hyvinvoinnin laitoksen (THL) sivuilta: Helteen terveyshaittojen torjuntaohjeet väestölle – THL

Lisätietoja:

Eva Pihlamaa-Tuononen, terveydenhuollon toimialuejohtaja, puh. 040 194 3312, eva.pihlamaa-tuononen@ekhva.fi

Anu Koivumäki, sosiaalipalvelun toimialuejohtaja, puh. 040 768 8783, anu.koivumaki@ekhva.fi